<classify> WACHIMBAJI wa madini mkoani Mbeya wametakiwa kujiwekea malengo ya kujiendeleza ili kupanda daraja kutoka wachimbaji wadogo, wa kati hadi wakubwa, badala ya kubakia hatua moja katika maisha yao yote ya uchimbaji.Kwa miaka mingi wachimbaji wadogo mkoani hapa, kama ilivyo kwa maeneo mengine wamebakia kuwa hatua moja, jambo linalotajwa na wataalamu wa uchumi kuwa ni kuendekeza starehe na kuamini kuwa wataendelea kupata madini.Starehe zinazotajwa kuendekezwa na wachimbaji ni unywaji pombe na vileo vingine kwa sifa, mahusiano ya kimapenzi na ununuzi wa vyombo vya usafiri hususani magari ya kifahari, huku wakiyatumia kwa sifa pasipo kuzingatia utunzaji.Akifungua mkutano wa uchaguzi wa viongozi wa Umoja wa Wachimbaji Wadogo wa Madini mkoani Mbeya Mbelema uliofanyika mwishoni mwa wiki wilayani Chunya, Mkuu wa Mkoa huo, Albert Chalamila alisema ni wakati sasa kwa wachimbaji, kubadili mfumo wa maisha na kuwekeza katika mambo ya msingi.Alisema wanapaswa kutambua kuwa kuendelea kuitwa au kujiita wapambanaji wadogo, kunadhihirisha namna wasivyojipanga kukua na kutoka katika hatua hiyo na kuwa wa kati au wakubwa kabisa. Mnapaswa kubadilika, muachane na yale maisha yenu ya sifa. Mtu unakwenda baa unaweka mabunda ya pesa na silaha juu ya meza halafu mnakunywa na kula nyama kwa kushindana kununua.Ni maisha yasiyo na mwendelezo.Tunahitaji kuona hapa Chunya panachangamka... Tuone wachimbaji wadogo mnajenga mahoteli ya kisasa, si kila siku tukija hapa tunafikia kwenye hoteli moja tu. Msiendelee kuishi maisha ya kujisahau ya matanuzi. Fikeni mahali mhamishe jina kutoka wachimbaji wadogo, kwenda wa kati hadi wakubwa, japokuwa nikiwaona hapa sioni kama ninyi ni wachimbaji wadogo ninyi ni wa kati na wakubwa hapa. Mkiendelea hivi, kulalamika hakuwezi kuisha,alisisitiza Chalamila.Mkuu huyo wa mkoa pia alikemea vitendo vya ubakaji na mauaji, vinavyotajwa kufanyika wilayani Chunya vikihusisha na imani za kishirikina katika maeneo ya migodi ya dhahabu na mashamba ya tumbaku, akiwataka wanachama wa Mbelema kuwa mabalozi wa kukemea vitendo hivyo. Alisisitiza pia mahusiano ya karibu baina ya serikali, jamii na wachimbaji ili kuwepo kwa maelewano na kila upande kutambua thamani ya uwepo wa mwenzie, badala ya kuendekeza malumbano na kunyoosheana vidole.Katika mkutano huo, asilimia kubwa ya wajumbe walidhihirisha wazi wachimbaji madini wilayani hapa kutokuwa na mahusiano mazuri na Wakala wa Misitu nchini TFS, wakisema maofisa wake wamekuwa wakiwanyanyasa na kuwatendea vitendo vya kikatili ikiwemo kuwachapa viboko na kuwachomea mitambo.Akisoma risala ya Mbelema, Katibu wa umoja huo, Izaki Msowoya aliomba maeneo yanayoshikiliwa na wachimbaji wakubwa pasipo kuyaendeleza, yagawiwe kwa wachimbaji wadogo. Alisema TFS wamekuwa kero kubwa kwa wachimbaji.  <topic>: kitaifa 